**Kommentarer til dansk-historieopgaven i 1.g. v. Poul Kristensen**

**Navn**:

**Klasse**: 1a

**Titel**: ??

**Form**:

* **Omfang**: 7 sider
* **Forside**: Titel mangler, ellers ok
* **Indholdsfortegnelse**: ok
* **Problemformulering**: Ok
* **Brug af billeder**: Husk henvisning. Ellers ok.
* **Litteraturliste**: Ok. Du kunne nu godt have brugt encyklopædien i stedet for wikipedia.
* **Fodnoter**: Du har 21 fodnoter, men stort set ingen af dem er egentlige fodnoter, der henviser til de steder i sekundærlitteraturen, du har fået din viden fra. Det er meget problematisk, for de øvrige forklarende fodnoter er ikke faglige noter på samme måde. Fodnoter er bare en del af det at skrive en faglig opgave. I note 7 angiver du ikke hvilken bog på litteraturlisten, du henviser til. Flere gange citerer du uden fodnote.

**Fagligt indhold**:

Din karakteristik af romantikken i nøgleord dur ikke. Du skal skrive sammenhængende tekst. Karakteristikken af biedermeier er langt bedre. Du skal dog ikke skrive ”vi har læst…” – i en opgave skriver man ikke på den måde i forlængelse af undervisningen. Skriv i stedet ”et eksempel er…”. Af samme grund – altså at en opgave er videnskabelig og skal kunne læses af alle – skriver man heller ikke ”jeg” i en opgave.

S. 5-9 gennemgår du Brandes syn på litteraturen. Det er udmærket, men jeg savner egentlig to ting. Hvorfor er litteratur mere interessant som produkt end fx rugbrød eller aviser? Fordi det er her, tidens tanker og diskussion føres. Og: hvad med den samfundsmæssige kritik. S. 9 kommer du ind på problemerne, der skal sættes under debat. Men du mangler at forklare, hvori disse problemer bestod. Altså at du tager fat i nogle (uretfærdige eller forældede) samfundsforhold og Brandes mening herom. Et godt eksempel kunne være kvindespørgsmålet og sædelighedsfejden i 1880erne. Her mener Brandes fx at kvinder skal ligestilles samfundsmæssigt og seksuelt.

S. 7 har du et afsnit, der perspektiverer til i dag. Det er egentlig udmærket, men det burde være i en konklusion, ikke inde i afsnittet om romantikken/DMG. Du har et interessant afsnit, hvor du sætter spørgsmålstegn (helt i Brandes ånd) ved betegnelsen DMG. Det er fint, du også nævner Edward Brandes – men hvad med Ernst? (Ham har jeg aldrig hørt om). Interessant kunne også være samtidens syn på Brandes. I nogle kredse var han hadet – og er det stadig. Og så savner jeg også mere om Brandes liv og forfatterskab. Disse mangler, jeg har påpeget, har du jo plads til (i hvert fald nogle af), du har kun skrevet 7 sider.

Sprogligt er opgaven velskrevet og sikker.

**Samlet kommentar**: Opgavens indhold er udmærket, men der er mangler i forhold til problemformuleringen. Og det er et fagligt problem, at du mangler så mange henvisende noter.

**Karakter**: 7